
Sastra section
The transliteration emulates the conventions of Nagari script.
Therefore, many word boundaries are not marked by blanks.

# Text
na jñānācchūnyatā nāma kācidanyā hi vidyate /
viviktāvyatirekitvaṃ vivekasya yato matam // 1 //
dvayaśūnyam hi vijñānam anyathā na prasajyate /
dvayāsattvān nivṛttasya dvayātmatvaprasangataḥ // 2 //
tacchurutatathatārūpo bhagavān eva bhaṇyate /
vedyavedakasadbhāvavikalpādyasamāśrayaḥ // 3 //
cittamātraṃ nirābhāsaṃ vihāro buddhabhūstathā /
etaddhi bhāṣitaṃ buddhairbhāsante bhāṣayanti ca // 4 //
cittaṃ hi bhūmayaḥ sapta nirābhāsā tvihāṣṭamī /
dve bhūmayo vihāro 'tra 'śeṣā bhūmirmamātmikā // 5 //
deśyante bhūmayaḥ sapta buddhaiścittavaśaṃ gatāḥ /
kāyavākcittadauṣṭhulyaṃ saptamyāṃ na pravartate // 6 //
aṣṭamyāṃ āśrayastasya svapno 'pyasukhasaṃbhavaḥ /
- - - - - - - - - - - - - - - - // 7
1. avācyo vācakairdharmaḥ kṛpayā yena deśitaḥ /
namo 'cintyaprabhavāya buddhāyāsaṅgabuddhaye // 8 //
2. svabhāvena na cotpannā nirvṛtāśca na tattvataḥ /
yathākāśaṃ tathā buddhāḥ sattvāścaivaikalakṣaṇāḥ // 9 //
3. pārāvāraṃ na cotpannāḥ svabhāvena pratityajāḥ /
te 'pi śūnyā hi saṃskārāḥ sarvajñajñānagocarāḥ // 10 //
4. sarvabhāvāḥ svabhāvena pratibimbasamā matāḥ /
śuddhāḥ śivasvabhāvāśca advayāstathatāsamāḥ // 11 //
5. asatyātmani cātmatvaṃ kalpayitvā pṛthagjanāḥ /
sukhaduḥkham abhijñāśca sarvam eṣāṃ ca tattvataḥ // 12 //
6. ṣaḍgatiryaśca saṃsāraḥ svargaśca paramaṃ sukham /
narake ca mahadduḥkhaṃ jarāvyādhirapī yatām // 13 //
7. abhūtāṃ kalpanāṃ kṛtvā pacyante narakādiṣu /
svadoṣenaiva dahyante veṇavo vahninā yathā // 14 //
8. yathā māyā tathā sattvā viṣayān paribhuñjate //
māyāmayīṃ gatiṃ yānti pratītyotpādarūpiṇīm // 15 //
9. yathā citrakaro rūpaṃ yakṣasyātibhayaṅkaraṃ /
bibheti svayam ālikhya saṃsāre 'py abudhastathā // 16 //
10. yathā paṅkaṃ svayaṃ kṛtvā kaścit patati bāliśaḥ /
tathāsatkalpanāpaṅke magnāḥ sattvā duruttare // 17 //
11. abhāvaṃ bhavato dṛṣṭvā duḥkhāṃ vindati vedanām /
śaṅkāviṣeṇa bādhante viṣayā vitathāstathā // 18 //
12. tāṃscaivāśaraṇān dṛṣṭvā karuṇādhīramānasāḥ /
niyojayanti saṃbodhau sattvān buddhā hitaṃkarāḥ // 19 //
13. te 'pi saṃbhṛtasaṃbhārāḥ prāpya jñānam anuttaram /
kalpanājālanirmuktā buddhā syurlokabandhavaḥ // 20 //
14. yato 'jātam anutpannaṃ samyak sattvārthadarśinaḥ /
tataḥ śūnyaṃ jagad dṛṣṭvā ādimadhyāntavarjitam // 21 //
15. tena paśyanti saṃsāraṃ nirvāṇaṃ ca na cātmanaḥ /
nirlepaṃ nirvikāraṃ ca ādimadhyāntabhāsvaram // 22 //
16. svapnānubhūtaviṣayaṃ pratibuddho na paśyati /
mohanidrāvibuddhaśca saṃsāraṃ naiva paśyati // 23 //
17. māyāṃ vidhāya māyavī upasaṃharate yadā /
tadā na vidyate kiṃcid dharmāṇāṃ sā hi dharmatā // 24 //
18. cittamātram idaṃ sarvaṃ māyākāravad utthitam /
tataḥ śubhāśubhaṃ karma tato janma śubhāśubham // 25 //
19. kalpayanti yathā lokaṃ notpannāśca svayaṃ janāḥ /
utpādo hi vikalpo 'yaṃ artho bāhyo na vidyate // 26 //
20. asvabhāveṣu bhāveṣu nityātmasukhasaṃjñinaḥ /
bhavārṇave bhramantyasmin bālā mohatamovṛtāḥ // 27 //
kalpanājalapūrṇasya saṃsārasumahodadheḥ /
anākramya mahāyānaṃ ko vā pāraṃ tariṣyati // 28 //
mahāyānaviṃśikā kṛtirāryanāgārjunapādānāṃ /

